HT Laser

HT Laser Oy on keuruulainen teolliseen leikkaamiseen keskittynyt perheyritys, joka toimii metalliteollisuuden järjestelmätoimittajana. Se on erikoistunut laser- ja vesileikkaukseen, laserhitsaukseen ja metallien 3D-tulostukseen ja toimittaa asiakkailleen esimerkiksi ohutlevykokoonpanoja ja -komponentteja. Yhtiön tuotannosta noin 80 prosenttia menee vientiin.
HT Laser on Keuruun suurin yksityinen työnantaja. Se toimii Suomessa myös Jyväskylässä, Kaarinassa, Lappeenrannassa, Tampereella, Torniossa, Vaasassa ja Vieremällä. Sillä oli toimintaa myös Ruotsissa ja Puolassa.
Historia.
1989–1999.
Hannu Teiskonen perusti HT Laserin vuonna 1989. Idea yrityksen perustamiseen tuli Tekesiltä, joka oli käynnistämässä laserteknologian käyttöönottoa Keski-Suomessa yhdessä Jyväskylän aikuiskoulutuskeskuksen ja Ammattikasvatushallituksen kanssa. Nokka-ryhmään kuuluvassa Tume Oy:ssä toimitusjohtajana työskennellyttä autoinsinööri Teiskosta pyydettiin Tyyne-hankkeen yrityskumppaniksi. Hän perusti High Tech Lasertekniikka Oy:n, joka alkoi pian toimia nimellä HT Laser. Yhtiö alkoi työstää metallia laserilla. Yritys sijoitettiin Keuruulle, jossa alettiin kouluttaa alan ammattilaisia. Yhtiö hankki laserlaitteisto elokuussa 1990 ja seuraavassa julistettiin alkaneeksi Suomen 1990-luvun alun lama. Lamasta selvittiin muutaman asiakkaan avulla. Vuosina 1993–1994 metalliteollisuus alkoi taas kasvaa, minkä ansiosta myös HT Laserin toiminta kasvoi.
2000–2019.
Yhtiö jatkoi kasvua vuoteen 2008 asti, jolloin markkinat supistuivat nopeasti ja yrityksen liikevaihto puolittui.
Vuonna 2015 HT Laser investoi uuteen Varissaaren teollisuusalueelle rakennettavaan tehtaaseen. Keuruun lisäksi yhtiö toimi Suomessa kuudella paikkakunnalla ja sillä oli kaksi toimipistettä Puolassa asiakaspalvelua varten. Yhtiössä oli noin 210 työntekijää.
Vuonna 2017 Teiskonen-konsernin toimitusjohtajana aloitti Matti Seppälä. Seuraavana vuonna Teiskoseen kuulunut HT Enerco osti Nokka-tuotteiden oikeudet Nokka Europe Oy:n konkurssipesästä. HT Laser alkoi valmistaa Nokka-tuotteita Keuruulla.
2020–.
Seppälän seuraajana toimitusjohtajana aloitti helmikuussa 2021 Markus Lehti. Yhtiö työllisti noin 400 ihmistä Suomessa ja Puolassa. Yhtiö sijoitti Vieremällä yhteistyöyritykseensä PP Maalaukseen, jolla oli automatisoitu jauhemaalauslinjasto. Yhtiön liikevaihto oli 70 miljoonaa euroa.
Alkuvuonna 2022 Keuruulle hankittiin noin 100 000 euroa maksanut robottihitsaussolu ja yli 600 000 euron monitoimisorvi. Tornion tehtaan tilat kaksinkertaistettiin. Joulukuussa HT Laser osti vieremäläisen Karsteel Oy:n.
Kesäkuussa 2025 yhtiö osti Debomix Oy:n koneistusliiketoiminnan Vieremältä.
Organisaatio.
Perheyhtiö HT Laserin toiminnassa on mukana sen perustaja Hannu Teiskosen lapsia.
Vuonna 2022 HT Laserilla oli 500 työntekijää. Suomessa se toimi Jyväskylässä, Kaarinassa, Keuruulla, Lappeenrannassa, Tampereella, Torniossa, Vaasassa ja Vieremällä. Sillä oli toimintaa myös Ruotsissa ja toimipiste Puolan Poznanissa. HT Laser on osa Teiskonen Oy -konsernia. 
Keuruulaiseen Teiskonen Oy -konserniin kuuluu:
HT Laser tekee oppilaitosyhteistyötä Jyväskylän koulutuskuntayhtymä Gradian, Jyväskylän ammattikorkeakoulun ja Sasky-koulutuskuntayhtymän kanssa ja tutkimusyhteistyötä Lappeenrannan–Lahden teknillinen yliopisto LUTin ja VTT:n kanssa.
HT Laser on ollut mukana vuonna 2015 perustetussa voittoatavoittelemattomassa Kasvuryhmässä. Vuonna 2022 Tasavallan presidentin kansainvälistymispalkinnon saaneeseen ryhmään kuului noin 200 keskisuurta yritystä.
Tuotteet ja palvelut.
HT Laserin asiakkaat toimivat esimerkiksi metsä-, paperi-, kaivos-, meri-, ajoneuvo-, energia- ja puolustusteollisuuden parissa. Tuotannosta noin 80 prosenttia menee vientiin. Yhtiö on keskittynyt kokoonpanoihin ja komponenttivalmistukseen. Se tuottaa myös asiakkaiden tarpeisiin optimoituja leikkeitä. HT Laser tarjoaa palveluja muun muassa leikkaukseen, särmäykseen, hitsaukseen, koneistukseen, pintakäsittelyyn, kokoonpanoon ja tuotekehitykseen. Se on erikoistunut laser- ja vesileikkaukseen, laserhitsaukseen ja metallien 3D-tulostukseen. Asiakkaille toimitetaan esimerkiksi ohutlevykokoonpanoja ja -komponentteja. Yhtiöllä on vuosittain noin tuhat asiakasta. Yhtiön asiakkaita ovat muun muassa Ponsse, Valmet ja Wärtsilä.
Keuruun kulttuurisatamassa paljastettiin kesällä 2024 Mark Nixonin ja Viliina Koiviston toteuttama SPLASH!-taideteos. HT Laser rakensi 4,7 metriä korkean teräksisen teoksen, jonka terässiivekkeissä on tuhansia laserleikattuja reikiä.